আল-সিন্দি ইবনে শাহিক

আল-সিন্দি ইবনে শাহিক (মৃ. ৮১৯) ছিলেন ৮ম শতাব্দীর শেষের দিকের একজন আব্বাসীয় সেনাপতি ও প্রশাসক, যিনি আল-মনসুর, হারুনুর রশিদ ও আল-আমিনের অধীনে সিরিয়া, দামেস্ক ও বাগদাদের গভর্নর হিসেবে দায়িত্ব পালন করেছিলেন। তিনি একজন শুর্ত (সামরিক পুলিশ) প্রধান হিসেবে হারুনের রাজত্বকালে বারমাকিদের সম্পত্তি ধ্বংস এবং বাজেয়াপ্তির তত্ত্বাবধান করেন।

 জীবনী 
আল-সিন্দির প্রাথমিক জীবন সম্পর্কে নির্ভরযোগ্য তথ্য খুবই অল্প ও অস্পষ্ট। ঐতিহাসিক সূত্রগুলো থেকে ধারণা করা যায় যে, তিনি মূলত পাঞ্জাব অঞ্চলের একজন সাবেক দাস-ব্যবসায়ী ছিলেন। এরপর ধীরে ধীরে নিজ যোগ্যতা ও দক্ষতার মাধ্যমে তিনি উচ্চ মর্যাদায় উন্নীত হন। ধারণা করা হয় যে, তিনি দ্বিতীয় আব্বাসীয় খলিফা আল মনসুরেরএকজন মাওলা (মুক্তদাস বা অনুগত ব্যক্তি)। ‘মাওলা’ শব্দ দ্বারা সাধারণত অনারব মুসলিম বা মুক্তদাসকে বোঝানো হতো, যে কোনো আরব গোত্র বা শাসকের আনুগত্য স্বীকার করত। আল-সিন্দি খলিফা আল-মানসুরের শাসনামলে সিরিয়ার গভর্নর হিসেবে দায়িত্ব পালন করেন। পরবর্তীতে ৭৯২ অথবা ৭৯৩ খ্রিস্টাব্দে, আব্বাসীয় খলিফা হারুন-অর-রশিদ তাকে দামেস্কে আবুল হাজমের বিদ্রোহ দমন করার জন্য প্রেরণ করেন। সে সময় তিনি খোরাসানি সৈন্যদলের সেনাপতি হিসেবে নিযুক্ত হন। ঐতিহাসিক বর্ণনায় উল্লেখ আছে যে, তিনি মুসা বিন ঈসার পক্ষে গভর্নর হিসেবে কাজ করেন। এছাড়াও আল-সিন্দি লাগাতার কয়েক বছর ধরে দামেস্কের গ্যারিসন বাহিনীর (জুন্দ দিমাশ্‌ক) নেতৃত্ব দেন। "জুন্দ" ছিল সামরিক প্রশাসনিক একক, যা নির্দিষ্ট অঞ্চলের সৈন্য ও প্রতিরক্ষা ব্যবস্থার দায়িত্ব পালন করত।

এর এক দশক পরে ৮০২ খ্রিস্টাব্দে (১৮৬ হিজরি) ইবনুল জাওযি তাঁর গ্রন্থে আল-সিন্ধিকে বাগদাদের গভর্নর হিসেবে উল্লেখ করেন। হারুনুর রশিদের শাসনামলে তিনি সাহিব আল-শুরতা (পুলিশপ্রধান) ছিলেন ৮০২ খ্রিস্টাব্দে তিনি বারমাকিদের পতন ও ধ্বংস তত্ত্বাবধান করেন। শিয়া বর্ণনায় আরও বলা হয় যে, সপ্তম শিয়া ইমাম মুসা আল-কাজিমের ৭৯৯ সালে মৃত্যুর জন্য ও বিদ্রোহী আলীয় নেতা ইয়াহইয়া ইবন আবদুল্লাহের ৮০৩ সালে মৃত্যুর জন্যও তিনি দায়ী ছিলেন। তবে ধারণা করা হয়, মুসা আল-কাজিম কারাগারে নয়, বরং আল-সিন্ধির প্রাসাদে গৃহবন্দী অবস্থায় ছিলেন। তখন তাঁর সঙ্গে ভালো ব্যবহার করা হয়েছিল এবং আল-সিন্ধির বোন নাকি তাঁর দেখাশোনাও করতেন। মুসা আল-কাজিম ৭৯৯ সালের সেপ্টেম্বরে তাঁর হেফাযতেই মারা যান।

চতুর্থ ফিতনার সময় গৃহযুদ্ধ চলাকালে তিনি আল-আমিনের অন্যতম প্রধান সমর্থক ছিলেন।

৮১৩ সালে আল-আমিনের পরাজয় এবং মৃত্যুদণ্ড কার্যকর হওয়ার পর তাঁর সম্পর্কে আর তেমন কোনো তথ্য জানা যায়নি।

 পরিবার 
তাঁর পরিবার কয়েক দশক ধরে আব্বাসীয় খিলাফতের সেবায় নিয়োজিত ছিল। তাঁর পুত্র ইবরাহিম ইবনুস সিন্ধি সম্পর্কে বর্ণিত আছে যে, তিনি একজন বহুমুখী প্রতিভাধর পণ্ডিত (পলিম্যাথ) ছিলেন এবং তিনি এক ডজনেরও বেশি পেশা ও বিদ্যার সাথে জড়িত ছিলেন। তাঁর বন্ধু জাহিকa তাঁকে মুতাকাল্লিমদের দার্শনিক হিসেবে উল্লেখ করেন। জাহিজের মতে, তিনি ব্যাকরণ, কবিতা, জ্যোতিষশাস্ত্র ও চিকিৎসাবিদ্যায় পারদর্শী ছিলেন। তিনি খলিফা আল-মামুনের গোয়েন্দা বিভাগেও কর্মরত ছিলেন। তিনি কিছু সময়ের জন্য কুফার গভর্নর হিসেবেও দায়িত্ব পালন করেন। 

তাঁর আরেক পুত্র নাসর ইবনুস সিন্ধি একজন ইতিহাসবিদ ও হাদিসবিশারদ (মুহাদ্দিস) হিসেবে খ্যাতি অর্জন করেন।  তাঁর পৌত্র মাহমুদ ইবনুল হাসান ছিলেন একজন প্রসিদ্ধ দরবারি কবি ও বহুমুখী প্রতিভার অধিকারী পণ্ডিত। তিনি সাধারণত কুশাজিম (প্রায় ৯০২ – ৯৭০ খ্রি.) নামে পরিচিত ছিলেন। তিনি আলেপ্পোর আমির সাইফুদ্দৌলার দরবারের কবি ও সভাসদ ছিলেন। তাঁর সুপরিচিত গ্রন্থসমূহের মধ্যে রয়েছে আদাব আন-নাদিম (সঙ্গী-সাথীর শিষ্টাচার), কিতাব আল-মাসায়িদ ওয়াল-মাতারিদ (শিকার ও ফাঁদের গ্রন্থ) ও খাসায়িস আত-তারাব (সঙ্গীতের বৈশিষ্ট্যাবলি)।

 আরো দেখুন 

 বারমাকি
 হারুনুর রশিদ

 তথ্যসূত্র 

 সূত্র 











বিষয়শ্রেণী:আব্বাসীয় গভর্নর
বিষয়শ্রেণী:আব্বাসীয় সেনাপতি
বিষয়শ্রেণী:মুসলিম সেনাপতি
বিষয়শ্রেণী:৮১৯-এ মৃত্যু